2.  ลักษณะการประกอบธุรกิจ

    1.  ความเป็นมา

  กลุ่มบริษัท ทีมพรีซิชั่น จำกัด (มหาชน) ก่อตั้งโดยกลุ่มผู้บริหารคนไทย
  ซึ่งได้เริ่มต้นธุรกิจประกอบแผงวงจรอิเล็กทรอนิกส์ จากการก่อตั้งบริษัท ทีมโทรนิคส์ จำกัด
  เมื่อวันที่ 17 กันยายน 2533 หลังจากที่กิจการมีความเจริญก้าวหน้ามาโดยลำดับ
  ทำให้ผู้บริหารของบริษัทตัดสินใจขยายธุรกิจ โดยเมื่อวันที่ 9 มกราคม 2539 ได้ก่อตั้งบริษัท
  ทีมพรีซิชั่น จำกัด ขึ้น ซึ่งมีสำนักงานและโรงงานตั้งอยู่บนเนื้อที่ประมาณ 11 ไร่
  ที่จังหวัดปราจีนบุรี โดยได้รับการส่งเสริมการลงทุนจากคณะกรรมการส่งเสริมการลงทุน
  ในเบื้องต้นบริษัท ทีมพรีซิชั่น จำกัด ถือหุ้นร้อยละ 99.99 โดยบริษัท ทีมโทรนิคส์ จำกัด
  อย่างไรก็ตาม เมื่อเดือนเมษายน 2542 ได้มีการปรับโครงสร้างการถือหุ้นในกลุ่ม
  เพื่อรองรับการขยายตัวของธุรกิจในอนาคต มีผลให้บริษัท ทีมพรีซิชั่น จำกัด เข้าถือหุ้นร้อยละ
  99.99 ในบริษัท ทีมโทรนิคส์ จำกัด ต่อมาเมื่อวันที่ 21 กันยายน พ.ศ. 2543 บริษัท ทีมพรีซิชั่น
  จำกัด ได้จดทะเบียนแปรสภาพเป็น บริษัท ทีมพรีซิชั่น จำกัด (มหาชน)
  และได้เข้าจดทะเบียนในตลาดหลักทรัพย์ใหม่เมื่อวันที่ 8 พฤศจิกายน 2544

2.  ลักษณะการประกอบธุรกิจของบริษัทและบริษัทย่อย

  บริษัท ทีมพรีซิชั่น จำกัด (มหาชน) และบริษัทย่อยคือ บริษัท ทีมโทรนิคส์ จำกัด
  ซึ่งบริษัทถือหุ้นอยู่ร้อยละ 99.99 ดำเนินธุรกิจประเภทเดียวกันคือ ผลิต
  ประกอบแผงวงจรอิเล็กทรอนิกส์ (Printed Circuit Board Assembly : PCBA)
  ซึ่งเป็นส่วนประกอบที่สำคัญในผลิตภัณฑ์อิเล็กทรอนิกส์ต่างๆ ได้หลากหลายประเภท ยกตัวอย่างเช่น
  อุปกรณ์ไฟฟ้า อุปกรณ์คอมพิวเตอร์ อุปกรณ์ควบคุม อุปกรณ์โทรคมนาคม เป็นต้น

  ลักษณะการดำเนินงานของกลุ่มบริษัท
  จะประกอบธุรกิจผลิตและประกอบแผงวงจรอิเล็กทรอนิกส์ตามความต้องการของลูกค้าภายใต้การบริหารของคณะกรรมการร่วมกัน
  โดยที่การจัดสรรงานและลูกค้าสำหรับบริษัทและบริษัทย่อยจะเป็นไปตามความเหมาะสมของเครื่องจักรและขั้นตอนการผลิตของแต่ละโรงงาน
  โดยที่บริษัทซึ่งถูกจัดตั้งขึ้นภายหลังจากบริษัทย่อย มีเครื่องจักรที่มีความทันสมัย
  และมีขั้นตอนการผลิตที่ต่อเนื่อง รวมทั้งมีขั้นตอนการผลิตเฉพาะอย่าง เช่น Chemical
  Compound Encapsulation และการประกอบแผงวงจรอ่อน (Flexible Circuit)

  ลูกค้าของบริษัทซึ่งเป็นเจ้าของยี่ห้อสินค้า (Original Brand Name Producer)
  ผู้ผลิตสินค้าต้นแบบ (Original Equipment Manufacturer : OEM)
  หรือผู้รับจ้างออกแบบผลิตภัณฑ์อิเล็กทรอนิกส์ (Design House) จะเป็นผู้ออกแบบผลิตภัณฑ์
  และบริษัทจะรับผลิตและประกอบแผงวงจรอิเล็กทรอนิกส์
  รวมทั้งการทดสอบการทำงานของแผงวงจรอิเล็กทรอนิกส์
  เพื่อให้ได้ผลิตภัณฑ์ที่มีคุณสมบัติและการทำงานตามที่ลูกค้าต้องการ
  บริษัทและบริษัทย่อยได้รับการรับรองมาตรฐานคุณภาพการปฎิบัติงานในกระบวนการผลิตตาม ISO
  9002 เมื่อวันที่ 29 พฤษภาคม 2543 และ วันที่ 23 มิถุนายน 2541 ตามลำดับ
  และยังได้รับการรับรองคุณภาพตามมาตรฐานสากล ISO 9001 : 2000 ซึ่งเป็นมาตรฐานใหม่
  เมื่อเดือนมิถุนายน 2544

โครงสร้างรายได้จากการประกอบธุรกิจ PCBA ของกลุ่มบริษัท ตามลักษณะการใช้งานของผลิตภัณฑ์

  --------------------------- ------------- -------- -------- -------- -------- -------- --------
  ประเภทผลิตภัณฑ์                ดำเนินการโดย   ปี 2543*           ปี 2544            ปี 2545   

                                            ล้านบาท   ร้อยละ    ล้านบาท   ร้อยละ    ล้านบาท   ร้อยละ

  อุปกรณ์อุปโภคบริโภค (Consumer   กลุ่มบริษัท       350      51.09    299      50.76    330      45.52
  Electric)                                                                              

  อุปกรณ์ควบคุม ตรวจวัด           กลุ่มบริษัท       68       9.93     89       15.11    123      16.97
  สำหรับอุตสาหกรรม (Industrial                                                             
  Control and Measuring)                                                                 

  อุปกรณ์สังเคราะห์เสียงเหมือนจริง   กลุ่มบริษัท       210      30.66    156      26.48    196      27.04
  (Visual & Sound                                                                        
  Synthesizer)                                                                           

  อุปกรณ์โทรคมนาคม              กลุ่มบริษัท       46       6.72     40       6.79     69       9.52
  (Telecommunication)                                                                    

  อื่นๆ                         กลุ่มบริษัท       11       1.60     5        0.86     7        0.95

  รวม                                       685      100.00   589      100.00   725      100.00
  --------------------------- ------------- -------- -------- -------- -------- -------- --------

* ยอดขายรวมที่ปรากฏเป็นยอดขายรวมของกลุ่มบริษัทซึ่งบริษัทจัดทำขึ้นใหม่เพื่อการเปรียบเทียบ

  ในปี 2545
  ยอดขายส่วนใหญ่ของบริษัทและบริษัทย่อยเป็นการส่งออกทั้งทางตรงและทางอ้อมประมาณร้อยละ
  91 ของยอดขายรวม ที่เหลืออีกร้อยละ 9 เป็นการจำหน่ายในประเทศ 2.3
  เป้าหมายการดำเนินงาน

  บริษัทจะมุ่งเน้นการขยายธุรกิจทางด้านการประกอบแผงวงจรอิเล็กโทรนิกส์ของบริษัทให้เติบโตขึ้นอย่างมั่นคง
  อันจะสร้างกำไรจากการดำเนินงานที่เหมาะสมรวมทั้งผลตอบแทนที่ดีแก่ผู้ถือหุ้น
  โดยการให้บริการที่มีมูลค่าเพิ่มและครบวงจรที่ตอบสนองความต้องการของกลุ่มลูกค้าเป้าหมาย
  อันจะช่วยให้บริษัทสามารถขยายฐานลูกค้าและสร้างความสัมพันธ์ที่ดีในระยะยาวแก่ลูกค้าได้
  สำหรับแนวทางในการดำเนินงานเพื่อบรรลุเป้าหมายดังกล่าว มีดังนี้

-   การมุ่งพัฒนาประสิทธิภาพการผลิต (Efficiency) และคุณภาพการผลิต (Quality)
    ของบริษัทและบริษัทย่อย

  บริษัทจะดำเนินการปรับปรุงประสิทธิภาพการผลิต
  โดยปรับปรุงเทคโนโลยีการผลิตให้ทันตามการเปลี่ยนแปลงของตลาดและความต้องการของลูกค้าเป้าหมาย
  พัฒนาทักษะแรงงาน และการปรับปรุงระบบการผลิตให้มีมาตรฐานที่ดีโดยต่อเนื่อง
  ทั้งนี้เพื่อให้ผลผลิตเพิ่มขึ้นอย่างมีประสิทธิภาพ
  โดยที่บริษัทได้จัดทำดัชนีวัดประสิทธิภาพการผลิตของบริษัทและบริษัทย่อยโดยต่อเนื่อง
  อันจะทำให้ผู้บริหารสามารถติดตามและปรับปรุงการดำเนินงานได้อย่างต่อเนื่องและมีประสิทธิภาพ

-   การขยายกำลังการผลิต

  บริษัทมีเป้าหมายในการขยายกำลังการผลิตให้เพียงพอที่จะสามารถตอบสนองความต้องการของลูกค้าในปัจจุบันและลูกค้ารายใหม่ที่จะเข้ามาได้
  ในช่วงที่ผ่านมาบริษัทได้ทำการขยายกำลังการผลิตอย่างต่อเนื่อง โดยในปี 2545
  บริษัทได้ดำเนินการขยายกำลังการผลิตโดยการลงทุนในเครื่องจักรประมาณ 59 ล้านบาท
  ทั้งนี้เพื่อให้บริษัทสามารถกระจายการผลิตให้แก่ลูกค้าได้มากรายขึ้น
  อันจะมีผลให้การกระจายสัดส่วนยอดขายของลูกค้าแต่ละรายดีขึ้น

-   การสร้างความน่าเชื่อถือ และภาพพจน์ที่ดีแก่ลูกค้า ผู้ขายวัตถุดิบ และเจ้าหนี้

  ถึงแม้ว่าบริษัทจะมีชื่อเสียงที่ดีจากการดำเนินธุรกิจมากว่า 10
  ปีโดยที่ได้รับความเชื่อถือจากลูกค้ามาโดยต่อเนื่องแล้ว
  บริษัทได้มีการปรับปรุงระบบการทำงานให้ได้ตามมาตรฐานสากล จนได้รับใบรับรองคุณภาพ
  ISO9002 และเมื่อเดือนมิถุนายน 2544 บริษัทได้รับการรับรองคุณภาพตามมาตรฐานสากล ISO
  9001 : 2000 ซึ่งนับเป็นบริษัทแรกๆ ของกลุ่มบริษัทอิเล็คทรอนิคส์
  ที่ได้รับการรับรองคุณภาพภายใต้มาตรฐานดังกล่าว
  นอกจากนี้บริษัทยังมีนโยบายที่จะพัฒนาคุณภาพสินค้าให้ได้ตามมาตรฐานสากลที่เกี่ยวข้องอื่นๆ
  อีกในอนาคต

-   บริษัทจะดำเนินการขยายฐานลูกค้าและกระจายตลาดส่งออกมากขึ้น

  นอกจากการขยายทีมการขายและตลาดของบริษัทให้สามารถให้บริการแก่ลูกค้าได้อย่างใกล้ชิดและมีประสิทธิภาพแล้ว
  บริษัทจะดำเนินการแต่งตั้งตัวแทนจำหน่ายสินค้าในต่างประเทศเพิ่มขึ้น เช่น ในปี 2544 ที่ผ่านมา
  บริษัทได้แต่งตั้งตัวแทนจำหน่ายในประเทศสหรัฐอเมริกา 2 ราย และในปี 2545 นี้
  ที่ผ่านมาทางบริษัทได้เพิ่มยอดขายขึ้นอีกประมาณ 1 เท่าตัว
  เป็นการรองรับความต้องการของตลาดและเป็นการขยายตลาดอย่างต่อเนื่อง